Be Iesu e ranga merena u katunun tsitsilo egi osaia tara tolaala,
bate la mam uar i hapalana ramun a perperere,
ba nonei te töan hala kalakala rena u katuun.
I murina te hala kalakala raien u katuun,
ba nonei e la sei pepeisa uana turu pokus tena singo uaien.
Ba pöata te lahima a ka,
ba nonei e ka pepeisana turu pokus.
Tara pöata teka a tolaala e la halehana ba hakapein a mounsingmou,
ba lomolomo e la uanama i matana a tolaala ba u keikei e kato hagigere iena a tolaala.
Ba tara sukusukuna lunlan,
be Iesu e la uanama i taren me tataala silanama ioluna u ramun.
Ba pöata ti tareia u katunun tsitsilo te tataala uama e Iesu ioluna u ramun,
ba nori e toltololo koru mer a nimatout.
Nori i ku hohomi koru me poeier,
“A liliahanei!”
Be Iesu e ranga boroboro uana i taren me poeiena,
“Alia ba.
Möa tu matout iam!”
Be Pita e ranga palisenen,
“O Tsunono,
tego Iesu hamana koru u lö,
ranga memoulia balia te tataala sila goa ioluna u ramun bate la uagou i tamölö.”
Be Iesu e poeiena,
“Lama!”
Be Pita e koulna tara tolaala me tataala lala ioluna u ramun me lauana tere Iesu.
Kaba pöata te tareien a lomolomo ba nonei e matout koruna,
me tanian rukuna.
Ba nonei e ku uana tere Iesu me poeiena,
“O Tsunono,
taguhe moulia!”
Be Iesu e hasöa boroboro nena a limanen me pile nanen me poeiena,
“Alö e kamem u nihamana u tetenei koru!
Aha tsiponi te hula hakats memulalö?”
Ba pöata ti osaien tara tolaala,
ba lomolomo e seloho poutsuna.
Ba u katunun tsitsilo ti kaia tara tolaala e hatsunoner e Iesu me poeier,
“U mana koru,
alö a Pien Tson tere Sunahan!”
E Iesu e kato haniga poutsir u katunura i Genesaret
Ba nori e aroher a ramun mena sung ria tara han i Genesaret,
ba u katunura i Genesaret e mareier e Iesu.
Ba nori e hangö rer u katuun hoboto ti kamei a siki tara mamana han hoboto memi piou rarien tere Iesu.
Ba nori i ranga hatagala hoboto siler tegi hapile tuun meraien u katuun ti kamei a siki i runguna u hasobö tere Iesu.
Ba u katuun hoboto ti sebeleia turu hasobö i tanen e niga poutsur.